KLASA: 034-06/24-01/2

URBROJ: 711-02-01/06-2024-02

Zagreb, 31. siječnja 2024.

 **HRVOJE ŠVALJEK**

 **Voditelj Odjela za stručno**

 **usavršavanje radnika i edukaciju Službe**

 **za upravljanje ljudskim potencijalima**

 **KBC Sestre milosrdnice**

**Predmet: očitovanje na zahtjev Hrvoja Švaljeka, voditelja Odjela za stručno usavršavanje**

 **radnika i edukaciju Službe za upravljanje ljudskim potencijalima, KBC**

 **Sestre milosrdnice**

 *-daje se*

Povjerenstvo za odlučivanje o sukobu interesa (u daljnjem tekstu: Povjerenstvo) dana 04. siječnja 2024. pod brojem KLASA:034-06/24-01/2, zaprimilo je zahtjev za očitovanjem koji je podnio Hrvoje Švaljek, voditelj Odjela za stručno usavršavanje radnika i edukaciju Službe za upravljanje ljudskim potencijalima, KBC Sestre milosrdnice.

U podnesenom zahtjevu moli se tumačenje da li ravnatelju zdravstvene ustanove pripada pravo na primanja božićnice, dara za djecu i regresa za godišnji odmor.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), na 37. sjednici održanoj 17. siječnja 2024. godine, daje očitovanje, kako slijedi.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju, osim ako posebnim zakonom za pojedine kategorije obveznika nije drukčije propisano.

Međutim, u konkretnom slučaju, utvrđeno je da je dana 24. ožujka 2023. godine donesen Zakon o izmjenama i dopunama Zakona o zdravstvenoj zaštiti („Narodne novine“, broj 33/23.) kojim je dopunjena odredba članka 85. navedenog Zakona. Slijedom toga, člankom 85. a. Zakona o zdravstvenoj zaštiti propisano je da ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave, odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva, dok je stavkom 2. istog članka propisano da se na prava i obveze ravnatelja zdravstvene ustanove koja nisu utvrđena Zakonom o zdravstvenoj zaštiti primjenjuju odredbe zakona kojim se uređuje sprječavanje sukoba interesa. Cijeneći citirane odredbe navedenog Zakona, Povjerenstvo zaključuje da bi ravnatelji zdravstvenih ustanova imali pravo na isplatu onih materijalnih prava (božićnice, regresa, dara za dijete i dr.) na koje bi imali pravo temeljem propisa kojima se uređuju navedena prava u sustavu zdravstva, kako je to navedenim posebnim zakonom i određeno.

Ne ulazeći u tumačenje propisa iz područja zdravstva, Povjerenstvo ukazuje da je Ustavni sud Republike Hrvatske u više svojih odluka, primarno u odluci U-II-188/2002 od 06. ožujka 2002. godine, zauzeo stajalište kako kolektivni ugovori nemaju značaj propisa, pritom ukazujući kako se propisom podrazumijeva akt opće-obveznog karaktera iza kojeg stoji državna vlast (bilo direktno, kada propis donose državna tijela, bilo indirektno, kada propis donose drugi subjekti na temelju javnih ovlasti), koji uređuje odnose na općenit (apstraktan) način i odnosi se u pravilu na neodređeni krug adresata.

Slijedom navedenog, Povjerenstvo je dalo očitovanje kako je naprijed navedeno.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Hrvoje Švaljek, putem maila
2. Objava na internetskoj stranici Povjerenstva
3. Pismohrana